b"\n_START_ARTICLE_\nAnsambel Stor\xc5\xbei\xc4\x8d\n_START_SECTION_\nZasedba\n_START_PARAGRAPH_\nAnsambel Stor\xc5\xbei\xc4\x8d so leta 1994 ustanovili harmonikar Klemen Gra\xc5\xa1i\xc4\x8d, basist Primo\xc5\xbe Urbanec in kitarist Tone Zelnik. Do prve kadrovske spremembe je pri\xc5\xa1lo leta 2000, ko se je ansamblu kot novi kitarist pridru\xc5\xbeil Janko Kokalj. Leto dni pozneje so raz\xc5\xa1irili zasedbo s pevcem Klemnom Torkarjem, ki je v zasedbi ostal sedem let. Leta 2005 sta se zamenjala tako kitarist kot basist, pridru\xc5\xbeila sta se Toma\xc5\xbe Ku\xc5\xa1ar in Janez Hostnik, ki v zasedbi vztrajata \xc5\xa1e danes.\n_START_SECTION_\nDelovanje\n_START_PARAGRAPH_\nAnsambel Stor\xc5\xbei\xc4\x8d je bil ustanovljen leta 1994 s sede\xc5\xbeem na Golniku. Tega leta se je ansambel v sestavi Klemen Gra\xc5\xa1i\xc4\x8d na harmoniki, Tone Zelnik na kitari in Primo\xc5\xbe Urbanec na basu predstavil na oddaji Kar zna\xc5\xa1, to velja\xc5\xa1 na Radiu Slovenija. Udele\xc5\xbeili so se tudi festivala v \xc5\xa0teverjanu in se \xc5\xbee na prvem tovrstnem nastopu uvrstili v finale. Ob tej prilo\xc5\xbenosti je z njimi kot pevka nastopila Renata Kri\xc5\xbenar. Trio Stor\xc5\xbei\xc4\x8d je nastopil v \xc5\xa0teverjanu tudi naslednje leto in osvojil nagrado za najbolj\xc5\xa1i trio. Zatem so se predstavili tudi na Ptuju, kjer so ob prvem nastopu prejeli srebrnega orfeja, za drugega pa so bili ocenjeni z zlatim orfejem. Leta 1998 so se prvi\xc4\x8d uvrstili v finale festivala na Vurberku, vendar v njem niso osvojili nagrad. Leta 1999 so izdali kaseto z naslovom Gorenjski raj. V vsem tem \xc4\x8dasu sta jim pomagala Franci Urbanec, o\xc4\x8de basista Primo\xc5\xbea, in kitarist zadnje zasedbe Ansambla bratov Avsenik Renato Verli\xc4\x8d._NEWLINE_Leta 2001 se je zasedba raz\xc5\xa1irila s pevcem Klemnom Torkarjem, ki se je ve\xc4\x8dkrat uspe\xc5\xa1no predstavil na prireditvi Prvi glas Gorenjske. Kot mentor, aran\xc5\xbeer in producent skladb jim je pomagal Mirko \xc5\xa0libar, svoj \xc4\x8das harmonikar Slovenskega kvinteta. Leta 2002 so se uspe\xc5\xa1no predstavili na najpresti\xc5\xbenej\xc5\xa1em festivalu Slovenska polka in val\xc4\x8dek, kjer so za skladbo V Bohin' 'ma d'\xc5\xbe ta mvade prejeli nagrado strokovne komisije. Leto dni pozneje so izdali istoimensko zgo\xc5\xa1\xc4\x8denko. Leta 2005 je pri\xc5\xa1lo do zamenjave polovice ansambla. Tudi v novi zasedbi so bili festivalsko uspe\xc5\xa1ni, \xc5\xbee leta 2006 je na festivalu Slovenska polka in val\xc4\x8dek komisija njihov val\xc4\x8dek Rad bi iskal razglasila za slovenski val\xc4\x8dek leta. Nagrajeni so bili tudi na vurber\xc5\xa1kem festivalu._NEWLINE_Leta 2008 so izdali tretji album na drugi zgo\xc5\xa1\xc4\x8denki Ples za dva. Od ansambla se je istega leta poslovil Torkar, ki je od\xc5\xa1el na \xc5\xa1tudij petja. Ansambel ni iskal zamenjave in je nadaljeval v trio sestavu. Od takrat naprej so ve\xc4\x8dinoma igrali na porokah. S snemanjem novih lastnih skladb so nadaljevali leta 2012. Leta 2017 so se ponovno uspe\xc5\xa1no predstavili na festivalu Slovenska polka in val\xc4\x8dek, saj je ob\xc4\x8dinstvo njihovo polko Ta nagajivi \xc4\x8das izbralo za polko leta 2017."